钦定古今图书集成/明伦汇编/官常典/第784卷 > 叚思恭
## 钦定古今图书集成/明伦汇编/官常典/第784卷 > 叚思恭

按《宋史》本传：“思恭，泽州晋城人。曾祖约，定州司户。祖
昶，神山令。父希尧，晋祖镇太原，辟为从事，与桑维翰
同幕府。晋有天下，希尧累历清显，思恭以门荫，奏署
镇国军节度使官。天福中，希尧任棣州刺史，兼权盐
矾制置使。思恭解官侍养，奉章入贡，改国子四门博
士，赐绯。开运初，出为华、商等州官，察支使。刘继勋节”
制同州，辟为掌书记。继勋入朝，会契丹入汴，军士喧
噪，请立思恭为州帅。思恭谕以祸福，拒而弗从，乃止。
汉祖建国，授左补阙。隐帝时蝗，诏遍祈山川，思恭上
言：“赦过宥罪，议狱缓刑，苟狱讼平允，则灾害不生。望
令诸州速去重刑，无致淹滥，必召和气。”从之。历度支、
驾部。周显德中，定滨州田赋，世宗嘉之，赐金紫。丁外
艰，服阕，拜左司员外郎。建隆二年，除开封令，迁金部
郎中。乾德初，平蜀，通判眉州。时亡命集众，攻逼州城，
刺史赵廷进惧不能敌，将奔嘉州，思恭止之，因率屯
兵与贼战彭山，军人皆观望无斗志，思恭募军士先
登者厚赏，于是诸军贾勇，大败贼，思恭矫诏以上供
钱帛给之。后度支请按其罪，太祖怜其果干，不许，令
知州事。丁母忧，起复，俄召为考功郎中、知泗州。会冯
继业自灵州举宗来朝，帝以思恭代知州事，仍语之
曰：“冯继业言灵州非卫、霍名将，镇抚之不可，汝其往
哉！”思恭曰：“臣奉诏而往，必能治之。”帝壮之，赐窄衣、金
带、钱二百万，仍以涂涉诸部，令别赍金帛以遗之。思
恭下车，矫继业之失，绥抚夷落，访求民病，悉条奏免
之。俄而回鹘入贡，路出灵州，交易于市，思恭遣吏市
硇砂，吏争直，与之竞。思恭释吏，械其使，数日贳之。使
还，愬其主，复遣使赍牒诣灵州问故，思恭理屈，不报。
自是数年，回鹘不复朝贡。久之，迁右谏议大夫、知扬
州。朝廷方经略江表，命思恭兼沿江巡检，每出巡，委
州事于通判，以牌印、鼓角、金钲自随，驿书自京师来
者，令赍至其所，事多稽滞，因与通判李岧相告，讦诏
以属吏，思恭辞不直，责授太常少卿，改知宿州。太宗
即位，迁将作监、知秦州。坐擅借官库银造器，又妄以
贡奉为名，贱市狨毛虎皮为马饰，为通判王廷范所
发，降授少府少监、知邢州。太平兴国六年，迁少府监。
雍熙元年，南郊毕，表乞复旧官，再为右谏议大夫。二
年，知寿州。端拱初，迁给事中，寻知陕州。淳化三年卒，
年七十三。思恭以门资历显官，不知书，无学术，然践
更吏事，所至亦著勤绩。子惟一，至太常博士、三司度
支判官。从子惟几，第进士，仕至兵部员外郎。